Obama: Terrorizmi është kërcënim për të gjithë
Në një takim me trupin diplomatik, Presidenti amerikan tha se "ne do ta mposhtim këtë ideologji, duke ofruar një vizion më të mirë për zhvillim ekonomik"
Në takimin e përvitshëm me trupin diplomatik në Uashington, Presidenti Obama komentoi për ngjarjen e së enjtes në Nisë dhe tha se terrorizmi është një kërcënim për të gjithë. tha Presidenti. Ai tha se kishte biseduar të premten paradite në telefon me Presidentin francez François Hollande për t’i shprehur solidaritet. Presidenti tha se Prokurori i Francës tha të premten se bilanci i sulmit në Nisë kishte arritur në 84 të vdekur dhe 202 të plagosur, 52 prej tyre në gjendje të rëndë. François Molins tha se mes të vrarëve ishin edhe 10 fëmijë. Dy shtetas amerikanë janë konfirmuar mes atyre që humbën jetën. Policia franceze e ka identifikuar autorin e sulmit si 31-vjeçarin Mohamed Lahouaiej Bouhlel, me shtetësi franceze dhe tuniziane, që banonte në Nisë. Prokurori tha se në kamionin që Mohamed Lahouaiej Bouhlel përdori për të goditur njerëzit ishin gjetur armë dhe municione. Ai tha se personi nuk ka qenë objekt hetimesh për radikalizëm, por për vepra të vogla penale. Bouhlel ishte i divorcuar, me tre fëmijë. Ish-gruaja e tij po merret në pyetje nga autoritetet franceze. Asnjë grup nuk ka marrë përgjegjësinë për sulmin, edhe pse përkrahës të grupit Shteti Islamik shprehën mbështetje për të në internet. Në një fjalim drejtuar vendit, Presidenti francez Francois Hollande tha se sulmi ishte kryer me synimin “për të kënaqur mizorinë e një individi dhe ndoshta edhe të një grupi.” Në komentet që bëri pasi vizitoi spitalin ku po mjekohen viktimat, ai tha po ashtu se “Franca po përballet me një luftë, e cila do të vazhdojë gjatë.” Presidenti Barack Obama bëri një deklaratë, ku e cilësonte ngjarjen “një sulm terrorist të neveritshëm”, duke shtuar se Shtetet e Bashkuara kanë ofruar ndihmë për hetimet. Edhe pse autori i sulmit është identifikuar dhe duket se ai është i vetëm, policia franceze tha se megjithatë, ajo po vazhdon kërkimet për të dyshuar të tjerë.